Αγγελία ευρέσεως εργασίας που δεν περιέχει σε κανένα σημείο ως προϋπόθεση ή επιθυμητό προσόν την κατοχή διπλώματος οδήγησης για μηχανάκι δημοσιεύτηκε σύμφωνα με πληροφορίες το απόγευμα της Δευτέρας, προκαλώντας έκπληξη και ανησυχία στον πληθυσμό των ανέργων ανά την Επικράτεια.

Η αγγελία, η οποία αφορά σε «Στελέχη Γραφείου» στην περιοχή του Χολαργού Αττικής, αναφέρει ως απαιτήσεις το απολυτήριο Λυκείου (με το πτυχίο ΑΕΙ ή ΤΕΙ να είναι επιθυμητό αλλά όχι απαραίτητο), τη γνώση χειρισμού Η/Υ, δυναμισμό, επικοινωνιακό χαρακτήρα και ομαδικό πνεύμα, όμως δεν κάνει καμία αναφορά σχετικά με δίπλωμα οδήγησης για μηχανάκι ή αυτοκίνητο.

Πρώτος την αγγελία είδε ο 26χρονος Αλέξης Σ., πτυχιούχος του τμήματος Διοίκησης Επιχειρήσεων του ΤΕΙ Αθήνας, ο οποίος αρχικά δεν αντιλήφθηκε την τρανταχτή έλλειψη στις απαιτήσεις της θέσης, μιας και άλλωστε ο ίδιος είχε φροντίσει να εξασφαλίσει άδεια οδήγησης μοτοσυκλέτας προτού αρχίσει την αναζήτηση εργασίας ένα χρόνο πριν.

«Μόνο αφού ξαναδιάβασα δυο-τρεις φορές την περιγραφή της θέσης και τα επιθυμητά προσόντα πρόσεξα ότι δεν υπήρχε καμία αναφορά σε δίπλωμα οδήγησης» δήλωσε ο Αλέξης σε επικοινωνία του με το «Κουλούρι». «Μου προκάλεσε μεγάλη έκπληξη, είναι η πρώτη φορά που διαπιστώνω τέτοια έλλειψη σε αγγελία και στην αρχή σκέφθηκα πως μάλλον πρόκειται για απάτη. Δηλαδή χωρίς δίπλωμα για μηχανάκι, πως θα πηγαίνουμε για όποια εξωτερική δουλειά πρέπει να γίνει; Ελπίζω να μην περιμένουν ότι θα χρησιμοποιούμε τα μέσα μεταφοράς» πρόσθεσε.

Την ώρα που γράφονται αυτές οι γραμμές, ο 26χρονος αποφάσισε τελικά να στείλει το βιογραφικό του για τη θέση καθώς «δεν είχε και τίποτα να χάσει», τόνισε όμως ότι σε περίπτωση που κληθεί για συνέντευξη θα πάρει μαζί του για καλό και για κακό το δίπλωμά του. «Δεν βλάπτει να το έχω μαζί. Έτσι κι αλλιώς, σχεδόν σίγουρα πρόκειται για λάθος, απλά ξέχασαν να αναφέρουν το μηχανάκι» ανέφερε χαρακτηριστικά την ώρα που συνέτασσε συνοδευτική επιστολή για τη θέση του Call Center Manager σε εταιρεία των βορείων προαστίων.